লরির ধাক্কায় এক স্কুলছাত্রের মৃত্যুকে ঘিরে রণক্ষেত্রের চেহারা নিল উত্তর দিনাজপুরের রায়গঞ্জ। শুক্রবার রায়গঞ্জের শিলিগুড়ি মোড়ে দর্শনপুর দ্বারিকাপ্রসাদ উচ্চ বিদ্যাচক্র স্কুলের সামনে লরির চাকায় পিষ্ট হয়ে মৃত্যু হয় প্রতীক চক্রবর্তী নামে এক স্কুল ছাত্রের। এর পরেই উত্তেজনা ছড়ায় এলাকায়। ভাঙচুর করা হয় লরিতে।

এই বিষয়ে অন্যান্য খবর

মুর্শিদাবাদের ঘটনার পরেও শিক্ষা হয়নি! এবার গর্তে পড়ল স্কুলবাস 


পরে পুলিশ দুর্ঘটনাস্থলে এলে পরিস্থিতি আরও উত্তপ্ত হয়ে ওঠে। ট্রাফিক পুলিশের বিরুদ্ধে নিস্ক্রিয়তার অভিযোগ তুলে উত্তেজিত জনতা চড়াও হয় পুলিশের উপর। পুলিশকে লক্ষ্য করে চলে ইটবৃষ্টি। ভাঙচুর করা হয় ট্রাফিক পুলিশের অফিসে। পাশাপাশি বেশ কয়েকটি বাইকেও ভাঙচুর চালানো হয়। পুলিশের অভিযোগ, তাঁদের লক্ষ্য করে বোমাও ছোড়া হয়।
দেখুন সেই ভিডিও—
 

পরিস্থিতি নিয়ন্ত্রণে আনতে পালটা লাঠিচার্জ করে পুলিশ। নামানো হয় কমব্যাট ফোর্স। টিয়ার গ্যাস ও শূন্যে গুলি করে বিক্ষোভকারীদের ছত্রভঙ্গ করার চেষ্টা করে পুলিশ। 
অন্যদিকে, বিক্ষোভ-তাণ্ডবের জেরে কার্যত অবরুদ্ধ হয়ে যায় রায়গঞ্জের ৩৪ নম্বর জাতীয় সড়ক ও ১০-এ রাজ্য সড়ক। তীব্র যানজট সৃষ্টি হয় এলাকায়। ফলে নাকাল হতে হয় সাধারণ মানুষকে।